Sant Boi amb l’Emprenedoria – Lluïsa Moret i Sabidó
Sant Boi amb l’Emprenedoria
Tu ets aquí: Inici1 / Projectes2 / Sant Boi amb l’Emprenedoria
El govern municipal de Sant Boi aposta pel desenvolupament econòmic de la nostra ciutat. Aquest és un dels grans eixos estratègics de la nostra tasca política.
Treballem per invertir en els nostres polígons industrials, per impulsar el comerç de proximitat d’acord amb els seus protagonistes i per demostrar dia a dia que un nou model d’economia és possible.
Parlo del model que representen l’emprenedoria, el cooperativisme i l’economia social. Fa temps que vam decidir donar suport a aquestes fórmules innovadores que ja ens estan situant com una ciutat referent en l’entorn metropolità.
La punta de llança és Coboi (el Laboratori cívic d’emprenedoria i economia social). Segur que heu sentit parlar d’aquest projecte que té com a seu el Casal de Casablanca.
Gràcies a la seva tasca, estem identificant un conjunt de projectes que estaven invisibles o que tenien dificultats per trobar el camí i que ara s’estan convertint en iniciatives econòmiques reals.
En el mes de juny vam presentar una dotzena d’aquests projectes a la plaça de la Generalitat, on vam celebrar la Coboi Fest. Els emprenedors i emprenedores participants han passat mesos treballant de manera cooperativa i la seva feina ens demostra que una nova economía, més sostenible i centrada en les persones és posible.
Ara hem convocat una nova llançadora de projectes. Fins al 16 d’octubre hi ha temps perquè les persones emprenedores presentin les seves idees de negoci per poder ser seleccionades i rebre així el suport de Coboi per créixer.
Durant els darrers mesos també estem inaugurant, gràcies a la tasca de Coboi, diversos espais de la ciutat que estaven en desús i que mitjançant una interessant convocatòria pública estan tornant a l’activitat per acollir noves iniciatives ciutadanes.
Així es com un local públic fins ara buit ha esdevingut un espai polivalent de jocs i com un kiosc sense activitat durant anys acull a la plaça de la Generalitat un punt de trobada comunitària. La iniciativa ha interessat diversos mitjans de comunicació, com per exemple TVE.
Aquest mateix mes d’octubre s’ha posat en marxa La Cafetera, una altra iniciativa innovadora en el marc de Coboi. És una prova pilot d’una comunitat de cafeteries mòbils muntades sobre bicicletes. Aquest projecte ha escollit Sant Boi per testejar un model de negoci que volen estendre cap a altres llocs i que s’ofereix com una fórmula d’autoocupació.
Seguirem apostant per aquesta mena de projectes perquè apostem per fer de Sant Boi una ciutat atractiva, per buscar maneres innovadores de fer economia i perquè l’objectiu del desenvolupament econòmic no sigui només ‘créixer’ sinó també aportar valor social i crear ocupació digna i de qualitat.
El turisme, una nova oportunitat per a Sant Boi Reivindiquem un transport públic digne, eficaç i sostenible